Rīgā

Rīgā 2022.gada 12.septembrī

**Paredzētās darbības ietekmes uz vidi sākotnējais izvērtējums Nr.AP22SI0166**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

Nataļja Murina, Kapteiņa Zolta iela 140, Jūrmala, LV-2016, tālrunis: 26298742, e-pasts: info@veisbergs.com (turpmāk – Ierosinātāja).

1. **Paredzētās darbības nosaukums:**

Žoga būvniecība (turpmāk - Paredzētā darbība).

1. **Paredzētās darbības norises vieta:**

Kapteiņa Zolta iela 140 (zemes vienības kadastra apzīmējums 13000191802), Jūrmala (turpmāk – Norises vieta).

1. **Informācija par paredzēto darbību, iespējamām paredzētās darbības vietām un**

**izmantojamo tehnoloģiju veidiem:**

Valsts vides dienesta Atļauju pārvalde (turpmāk – Dienests) 2022. gada 12. jūlijā saņēma Ierosinātājas pilnvarotas personas (fiziska persona) iesniegumu ietekmes uz vidi sākotnējā izvērtējuma veikšanai Paredzētajai darbībai Norises vietā.

Projekts paredz žoga būvniecību (augstums – 1,6 m) ~170 m garumā gar īpašuma robežu. Žoga izbūve paredzēta, lai nepiederošām personām nebūtu piekļuve nekustamajam īpašumam. Nekādi papildus būvniecības darbi netiek paredzēti. Nekustamā īpašumā atrodas trīs ēkas, kuras paredzēts nojaukt. Dienests šai darbībai 2020. gada 20. jūlijā sagatavoja atzinumu Nr. RI20AZ0267, norādot, ka papildus vides aizsardzības prasības netiek izvirzītas.

Paredzētās darbības Norises vieta atrodas Baltijas jūras un Rīgas jūras līča piekrastes krasta kāpu aizsargjoslas teritorijā un saskaņā ar likuma „Par ietekmes uz vidi novērtējumu” (turpmāk – Novērtējuma likums) 2.pielikuma 11.punkta 12.apakšpunktu būvniecības iecerei - žoga būvniecībai ir nepieciešams veikt ietekmes uz vidi sākotnējo izvērtējumu.

Novērtējuma likuma 8.pants noteic, ka, piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Ierosinātāja iesniegumā nav norādījis divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Ierosinātājs varētu neveikt darbību.

**5.Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

 Veikts, pamatojoties uz Novērtējuma likuma 3.2 pantu, 2.pielikuma 11.punkta 12.apakšpunktu, un Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Izvērtējot paredzētās darbības iespējamās ietekmes un to būtiskumu, tika izmantoti Novērtējuma likuma 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi).

Saskaņā ar Jūrmalas pilsētas teritorijas plānojumu, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” un Detālplānojumu “Detālplānojums zemesgabalam Kapteiņa Zolta ielā 140, Jūrmalā (1.1 redakcija)” Paredzētās darbības vieta atrodas Jauktas centra apbūves teritorijā (JC11), kur Paredzētā darbība ir atļauta teritorijas izmantošana.

Paredzētā darbības vieta neatrodas virszemes ūdensobjekta aizsargjoslā, taču atrodas Baltijas jūras un Rīgas jūras līča krasta kāpu aizsargjoslā. Paredzēta darbības vieta atrodas ~130 m attālumā no Rīgas jūras līča. Žoga izbūve plānota vietējās nozīmes pilsētbūvniecības pieminekļa teritorijā – „Kauguru zvejniekciems” (valsts aizsardzības numurs 6086). Paredzētā darbības neradīs būtisku ietekmi uz pilsētbūvniecības pieminekli. Paredzētā darbības vieta atrodas ķīmiskajā aizsargjoslā ap ūdens ņemšanas vietām.

Paredzētās darbības Norises vietas attālums līdz ūdensgūtnes “Kauguri” tuvākajam ūdensapgādes urbumam DB Nr. 1928 ir ~1,3 km. Saskaņā ar Pazemes ūdeņu atradnes “Kauguri” pases datiem, urbums Nr. 1928 ir ierīkots Arukilas – Burtnieku ūdens horizontā, kas ir ļoti labi aizsargāts. Paredzētā darbība un tās atrašanās vieta nav vērtējama kā būtiska vai tāda, kas nozīmīgi ietekmētu vides procesus un cilvēkus, kas pakļauti tās ietekmei. Plānotie būvniecības darbi ir nenozīmīgi un tie neradīs ietekmi uz ūdens ņemšanas vietu, jo pazemes ūdens ņemšanas horizonts šajā vietā ir ļoti labi aizsargāts.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 3.punktā, proti, *ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi*. Būvniecības likuma 1.panta 3.punktā definēts, ka ,,būve” ir *ķermeniska lieta, kas tapusi cilvēka darbības rezultātā un ir saistīta ar pamatni (zemi vai gultni)*, līdz ar to Paredzētā darbība šī likuma izpratnē ir definējami kā būve. Aizsargjoslu likuma 36.panta otrās daļas prim 1)punkts nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

Žoga būvniecības laikā ir sagaidāmas nebūtiskas būvniecības darbiem raksturīgās ietekmes (trokšņi, būvniecības atkritumu rašanās), ietekmes ir vērtējamas kā pārejošas, jo būs raksturīgas būvniecības laikam. Pēc būvniecības realizācijas tās vairs nebūs aktuālas. Atbilstoši Atkritumu apsaimniekošanas likuma prasībām būvniecības laikā radušos atkritumus jāsavāc un jānodod atkritumu apsaimniekotājam, kuram ir spēkā esoša Valsts vides dienesta izsniegta atkritumu apsaimniekošanas atļauja un kurš veic visu radušos atkritumu uzskaiti atkritumu pārvadājumu uzskaites valsts informācijas sistēmā saskaņā ar Ministru kabineta 2021.gada 18.februāra noteikumos Nr.113 “Atkritumu un to pārvadājumu uzskaites kārtība” noteikto kārtību. Būvniecības laikā ir aizliegta dažādu atkritumu, tai skaitā bīstamo un sadzīves atkritumu, sajaukšana.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2022. gada 21. jūlijā) Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrēti īpaši aizsargājami biotopi, sugas vai sugas, kurām veidojami mikroliegumi. Tuvākais īpaši aizsargājamais biotops – *Mežainas piejūras kāpas, 2180\** atrodas ~40 m attālumā ZA virzienā no Norises vietas, kā arī ~ 30 m attālumā A virzienā no Norises vietas atrodas īpaši aizsargājams koks – Riekstkoks *(Juglans cinerea).* Ņemot vērā, ka paredzētā darbība nav plānota īpaši aizsargājamā biotopa teritorijā un īpaši aizsargājamā dabas pieminekļa aizsargjoslā, nav paredzams, ka Paredzētā darbība varētu tos būtiski negatīvi ietekmēt.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētās darbības vieta neatrodas piesārņotā vai potenciāli piesārņotā teritorijā (dati skatīti 2022. gada 21. jūlijā).

Paredzētās darbības un citu darbību savstarpējā ietekme izpaudīsies tādā gadījumā, ja Ierosinātāja pieņems lēmumu par Paredzētās darbības realizāciju. Savstarpējā ietekme būs vērojama būvdarbu laikā, jo ir paredzams augstāks trokšņa un vibrāciju līmenis no būvniecības tehnikas, smagā autotransporta, sagaidāma atkritumu/būvgružu veidošanās, kā arī satiksmes intensitātes pieaugums. Paredzēto darbu laikā pilnībā nevar izslēgt apdraudējumu apkārtējai videi tehnikas atsevišķu mezglu avārijas un bojājumu dēļ – iespējams gruntsūdens, augsnes piesārņojums (galvenās piesārņojošās vielas – naftas produkti, eļļas un dzesēšanas šķidrumi). Vietās, kur tiek izmantota tehnika, jābūt absorbenta materiāliem, lai savlaicīgi savāktu piesārņojumu un nepieļautu tā izplatīšanos. Objekta ekspluatācijas laikā nav paredzams, ka transporta plūsmas ietekme būtiski negatīvi mainīs esošo situāciju un radīs būtiski negatīvu ietekmi uz apkārtējiem iedzīvotājiem.

Paredzētā darbība nav saistīta ar būtisku piesārņojuma risku un ar papildus infrastruktūras objektu būvniecību ārpus Paredzētās darbības vietas. Būvdarbi organizējami un veicami tā, lai kaitējums videi būtu pēc iespējas mazāks. Paredzētās darbības laikā radušos atkritumus nododot atbilstošam atkritumu apsaimniekotājam, kas ir saņēmis attiecīgu atļauju darbības veikšanai, ietekmes tiks samazinātas līdz minimumam. Paredzētā darbība neradīs būtisku negatīvu ietekmi attiecībā uz plānoto teritorijas izmantošanu.

**Secinājumi:**

Pēc visas iesniegtās dokumentācijas izvērtēšanas Dienests secināja, ka Paredzētā darbība neradīs būtiskas izmaiņas apkārtējā vidē, jo Paredzētās darbības vieta – krasta kāpu aizsargjosla – šobrīd jau ir apbūvēta un tai pēc Paredzētās darbības veikšanas nemainīsies teritorijas izmantošanas veids. Paredzētā darbība normālos apstākļos nav saistīta ar būtisku ietekmju rašanos. Paredzētā darbība nav saistāma ar ievērojamu dabas resursu patēriņu un būtiska piesārņojuma draudiem, ja Paredzētās darbības vietā būvdarbu laikā atradīsies naftas produktu absorbentu komplekti, būvniecībā radušies atkritumi tiks nodoti atbilstošam atkritumu apsaimniekotājam, kas ir saņēmis attiecīgu atļauju darbības veikšanai.

Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam, kā arī tā tiks saskaņota ar Dienestu, Paredzētā darbība krasta kāpu aizsargjoslā ir pieļaujama atbilstoši Aizsargjoslu likuma 36. panta otrās daļas 3)punktā noteiktajam izņēmuma gadījumam.

Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrēti īpaši aizsargājami biotopi, sugas vai sugas, kurām veidojami mikroliegumi. Tuvākais īpaši aizsargājamais biotops – *Mežainas piejūras kāpas, 2180\** atrodas ~40 m attālumā ZA virzienā no Norises vietas, kā arī ~ 30 m attālumā A virzienā no Norises vietas atrodas īpaši aizsargājams koks – Riekstkoks *(Juglans cinerea).* Ņemot vērā, ka paredzētā darbība nav plānota īpaši aizsargājamā biotopa teritorijā un īpaši aizsargājamā dabas pieminekļa aizsargjoslā, nav paredzams, ka Paredzētā darbība varētu tos būtiski negatīvi ietekmēt.

Paredzētā darbība neatbilst likuma “Par ietekmes uz vidi novērtējumu” 1.pielikumā ietvertajiem objektiem, kuriem ir piemērojama ietekmes uz vidi novērtējuma procedūra.

Ņemot vērā iepriekš minēto, Dienests secina, ka Paredzētajai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un Paredzētā darbība kopumā neradīs būtiskas ietekmes uz vidi.

Papildus norādāms, ka Dienestam pastāv iespēja piemeklēt pārdomātus risinājumus negatīvās ietekmes uz vidi novēršanai un/vai mazināšanai, izvirzot nosacījumus tehniskajos noteikumos.

**6. Izvērtētā dokumentācija:**

1. Ierosinātājas 2022. gada 12. jūlijā Dienestā reģistrētais iesniegums un 2022. gada 9. augustā, un 2022. gada 30. augustā sniegtā papildus informācija ietekmes uz vidi sākotnējā izvērtējuma veikšanai.
2. Dabas aizsardzības pārvaldes dabas datu pārvaldības sistēma „OZOLS” (dati skatīti
2022. gada 21. jūlijā).
3. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistrs (dati skatīti 2022. gada 21. jūlijā).
4. Būvniecības informācijas sistēma (dati skatīti 2022. gada 21. jūlijā).
5. Jūrmalas pilsētas teritorijas plānojums, kas apstiprināts ar Jūrmalas pilsētas domes
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
6. Detālplānojums zemesgabalam Kapteiņa Zolta ielā 140, Jūrmalā (1.1 redakcija).

**7. Sabiedrības informēšana:**

Dienests ar 2022. gada 8. septembrī vēstuli Nr. 11.4/AP/5421/2022 “Par informatīvā paziņojuma nosūtīšanu Kapteiņa Zolta ielā 140” nosūtīja informāciju par paredzēto darbību Jūrmalas valstpilsētas pašvaldībai un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē.

**8. Administratīvā procesa dalībnieku viedokļi:**

Ierosinātāja viedoklis izteikts iesniegumā Dienestam un iesniegumam klāt pievienotajos dokumentos. Līdz ietekmes uz vidi sākotnējā izvērtējuma veikšanai nav saņemtas sabiedrības atsauksmes vai priekšlikumi par paredzēto darbību.

**9. Piemērotās tiesību normas:**

1. Administratīvā procesa likums.
2. Aizsargjoslu likuma 36. pants.
3. Likuma „Par ietekmes uz vidi novērtējumu”3., 32., 11.pants un 2.pielikuma 11. punkta 12.apakšpunkts.
4. Atkritumu apsaimniekošanas likums.
5. Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.
6. Jūrmalas pilsētas teritorijas plānojums, kas apstiprināts ar Jūrmalas pilsētas domes
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
7. Detālplānojums zemesgabalam Kapteiņa Zolta ielā 140, Jūrmalā (1.1 redakcija).

**Lēmums:**

Nepiemērot ietekmes uz vidi novērtējuma procedūru Ierosinātājas Paredzētajai darbībai – *žoga būvniecībai Kapteiņa Zolta ielā 140 (zemes vienības kadastra apzīmējumi 13000191802), Jūrmalā.*

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Atļauju pārvaldes

Būvniecības un attīstības departamenta direktore D. Rudusa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

O.Kalniņš 28603662

olafs.kalnins@vvd.gov.lv